Tomáš, Erik, poslanec NR SR (2018-02-08):
Vážení páni podpredsedovia Národnej rady, kolegovia, kolegyne dovoľte, aby som aj ja zaujal krátke stanovisko k novele Zákonníka práce. Kolegovia, kolegyne, gro našej ľavicovej politiky netvoria makroekonomické parametre, ale kvalita života jednotlivca. Áno, je pravda, ekonomika láme rekordné čísla, miera nezamestnanosti prudko klesá, pohybuje sa na historických minimách a zamestnanosť stúpa. Ide o vývoj, ktorý pred nás stavia dôležité výzvy. Vážime si každého jedného podnikateľa i živnostníka, pretože oni prinášajú a vytvárajú pracovné miesta, ale pre stranu SMER – sociálna demokracia bol, je a vždy bude na prvom mieste zamestnanec a vzhľadom na priaznivú ekonomickú situáciu, v súčasnosti viac ako kedykoľvek predtým, aj jeho mzda. V kontexte tejto našej filozofie prichádzame s novelou Zákonníka práce, ktorá má okrem iného zaviesť alebo zvýšiť príplatky za prácu v noci, počas sviatkov a víkendov. Nemyslíme si, že tieto príplatky budú likvidačné pre zamestnávateľov. Je to podobná situácia ako v prípade zvyšovania minimálnej mzdy. Aj vtedy niektorí zamestnávatelia, niektorí pseudoodborníci, pseudoanalytici, odborníci z opozície strašili, že prudké zvyšovanie minimálnej mzdy bude znamenať hromadné prepúšťanie. A čo sa udialo? Napriek prudkému zvyšovaniu minimálnej mzdy prudko klesá nezamestnanosť a prudko stúpa počet nových pracovných miest. A po tejto minimálnej mzde sú príplatky druhým našim významným nástrojom na rast celkových miest. Cez minimálnu mzdu a cez tieto príplatky vytvárame tlak na to, aby ľudom jednoducho rástli platy. Aj v prípade príplatkov prichádza to isté strašenie. Vraj to zlikviduje viacero firiem. Nesúhlasím. Fakty hovoria jasne. Niektoré z nich už spomenul aj môj kolega Podmanický a ja ich ešte raz zopakujem. Mzdové náklady v priemysle predstavujú len 7 % celkových nákladov. Pomer miezd na HDP v Slovenskej republike je okolo 36 %, pričom zisk až 51 %. Západné krajiny majú presne opačný pomer. Mzdy 49 %, zisk len 36 %. Chcem aj dodať, že v slovenskej, Slovenská republika má najviac nadčasov, nočných a nepretržitých zmien v Európskej únii. Až 23 % v priemysle, pričom priemer v EÚ je len 11 %. Na nočných smenách pracuje až 240-tisíc ľudí. Napriek nášmu jasnému presvedčeniu v tejto otázke sme boli pripravení aj diskutovať. Viete dobre, že sme boli pod paľbou kritiky, že chceme presadiť tieto opatrenia silou, bez akejkoľvek diskusie. Tak sme na túto diskusiu pristúpili. Bola diskusia na úrovni tripartity medzi zamestnávateľmi, odborármi a vládou. A výsledkom tejto diskusie je kompromis. Áno, nikto nebol spokojný, ale dosiahol sa kompromis. Týmto kompromisom sme chceli zabezpečiť konkurencieschopnosť našich firiem v rámci V4, ale aj tak zamestnanci našich firiem budú mať v rámci tohto priestoru najvyššie príplatky a zároveň sme sa, samozrejme, chceli postarať o spoločnosti, ktorých gro výroby je v noci, to sú tí toľko spomínaní pekári, a o spoločnosti s počtom pracovníkov do 20. Prišiel som aj s vlastným pozmeňujúcim návrhom, ktorý už, ako dobre viete, garantuje tieto príplatky aj pre zamestnancov v štátnom a verejnom sektore minimálne v takej výške ako zamestnancom v súkromnom sektore. Myslím si, že tu sme sa dohodli spolu s niektorými predstaviteľmi opozície. Odmietam teda jednoznačne vaše tvrdenia opoziční kolegovia, že sme poškodili podnikateľov. Opakujem, ekonomike sa darí a je našou prvoradou povinnosťou, aby to ľudia pocítili, a firmy sa aspoň týmto spôsobom podelili o svoje zisky. Kultúra štátu, integrita štátu je založená aj na solidarite a sociálnom zmieri. Dejiny ukázali veľa negatívnych príkladov, keď sa sociálne nožnice roztvorili natoľko, že došlo k oslabeniu štátu, k nepokojom a jeho dezintegrácii. Uvedomujem si, že si želáte politiku chaosu a občianskej nespokojnosti, a preto tieto opatrenia vnímam ako jasnú odpoveď na tieto vaše snahy. V tomto kontexte chcem zdôrazniť, že okrem tlaku na rast miest nezabúdame ani na riešenie dlhodobej nezamestnanosti. Trochu sa chcem, ale fakt len trochu a krátko vrátiť k tej včerajšej dlhej rozprave. Áno, nezamestnanosť je na historických minimách, ale stále tu máme... (Reakcia z pléna.)